टॉस की भूमिका अहम होगी : धोनी  
धोनी का कहना है कि दक्षिण अफ्रीका के साथ खेले जाने वाले एकदिवसीय मुकाबले में टॉस की भूमिका अहम रहने वाली है।
भारतीय क्रिकेट टीम के कप्तान महेंद्र सिंह धोनी का कहना है कि दक्षिण अफ्रीका के साथ बुधवार को खेले जाने वाले एकदिवसीय मुकाबले में टॉस की भूमिका अहम रहने वाली है। धोनी का कहना है कि कृत्रिम रोशनी में बल्लेबाजी करने से बढ़िया दिन में बल्लेबाजी करना है।  बुधवार को आरम्भ हो रही श्रृंखला के पहले मैच की पूर्व संध्या पर संवाददाताओं से बातचीत में धोनी ने कहा, "इस मुकाबले में टॉस की भूमिका अहम रहने वाली है। सफेद कुकाबुरा गेंद का सामना करना बहुत महत्वपूर्ण होगा क्योंकि गेंद जब पुरानी होगी तो वह बल्ले पर सही ढंग से आएगी और उसे सही प्रकार से खेला जा सकता है।   धोनी का कहना है कि भले ही भारतीय टीम को यहां अंतिम बार 2006 में दक्षिण अफ्रीका के साथ खेले गए एकदिवसीय मुकाबले में हार का सामना करना पड़ा हो लेकिन वर्तमान टीम पहले के मुकाबले बिल्कुल अलग है। धोनी ने कहा, "भले ही हम इस मैदान पर दक्षिण अफ्रीका के साथ खेले सभी एकदिवसीय मैच हारे हों लेकिन मैं बताना चाहूंगा कि पहले की अपेक्षा टीम बिल्कुल अलग है और हमारे पास युवा खिलाड़ियों का जोश है जो शानदार प्रदर्शन करने को बेताब हैं। इस प्रकार से हम कह सकते हैं कि भारतीय क्रिकेट के लिए यह बहुत ही बढ़िया है।" भारतीय टीम दक्षिण अफ्रीका के साथ पांच मैचों की एकदिवसीय श्रृंखला खेलेगी।